Više od 47.000 kandidata potražit će svoju sreću i pokušati izboriti što bolji rezultat na lokalnim izborima koji će se održati za dva tjedna. Pobrojali smo koga sve biramo te koji su izborni rokovi

Uz to, birat će se 63 zamjenika načelnika, gradonačelnika i župana iz redova manjina u sredinama u kojima na to imaju pravo.

Tisuće kandidata za predstavničku vlast

Što se pak tiče predstavničke vlasti, birat će se i 836 članova županijskih skupština, 2266 članova gradskih skupština i vijeća i 5152 člana općinskih vijeća.

Uz to, ovisno o mjestu prebivališta, birači će birati vijeća gradskih četvrti i vijeća mjesnih odbora. Tako će primjerice na glasačkom listiću u Zagrebu birači zaokruživati kandidata za gradonačelnika, listu za Gradsku skupštinu te liste za vijeća gradskih četvrti i vijeća mjesnih odbora. U ostatku Hrvatske birači će zaokruživati kandidate za župana, listu za županijsku skupštinu, kandidata za gradonačelnika, odnosno načelnika, listu za gradsko, odnosno općinsko vijeće, te listu za vijeća mjesnih odbora.

Koji su izborni rokovi?

Iako do izbora ima još dva tjedna, već su počeli teći neki zakonom propisani rokovi. Tako do kraja tjedna (do 13. svibnja) svi kandidati i stranke te nezavisne liste moraju izbornim povjerenstvima dostaviti preliminarna financijska izvješća, a do sljedećeg ponedjeljka i objaviti ih.

Do 19. svibnja trajat će izborna promidžba koja je započela u subotu, a taj će dan biti i zaključni za prikupljanje donacija. Samo dan kasnije započet će izborna šutnja koja traje do 21. svibnja, na izborni dan, u 19 sati.

Ako u izborima za župana, gradonačelnika ili općinskog načelnika niti jedan od kandidata ne dobije potrebnu većinu glasova u prvom krugu, za dva tjedna, odnosno 4. lipnja održat će se drugi krug izbora.